ai4bharat/Pralekha huggingface dataset:
எரிசக்தி அமைச்சகம்
மின் உற்பத்தி நிலையங்கள் பயோமாஸ் துகள்களை குறைந்தவிலையில் வாங்குவதற்கான உயிரி எரிபொருள்கூட்டுக் கொள்கையை மத்திய மின்சக்தி அமைச்சகம் மாற்றியமைத்துள்ளது
அனல் மின் நிலையங்களில் மின்சாரம் தயாரிக்க பயன்படுத்தப்படும் பயோமாஸ் துகள்களின் விலையை நிர்ணயம் செய்ய மத்திய மின்துறை அமைச்சகம் முடிவு செய்துள்ளது. உயிரி எரிபொருள் துகள்களுக்கான வளர்ந்து வரும் சந்தை நிலைமைகளை கருத்தில் கொண்டு, அனல் மின் நிலையங்கள், துகள்கள் உற்பத்தியாளர்கள், விவசாயிகள், வங்கியாளர்கள் உள்ளிட்ட பங்குதாரர்களிடமிருந்து பெறப்பட்ட கோரிக்கைகளைக் கருத்தில் கொண்டும் இந்த முடிவு எடுக்கப்பட்டுள்ளது.
வணிக நம்பகத்தன்மை, மின் கட்டணத்தில் தாக்கம் மற்றும் மின் பயன்பாடுகள், திறமையான மற்றும் விரைவான துகள்கள் கொள்முதல் ஆகியவற்றை வரையறுக்கப்பட்ட விலை கணக்கில் எடுத்துக்கொள்ளும். மத்திய மின்சார ஆணையத்தின் கீழ் உள்ள குழுவால் இறுதி செய்யப்பட்ட வரையறுக்கப்பட்ட விலை நடைமுறை 2024 ஜனவரி 1 முதல் அமுலுக்கு வரும்.
இக்குழுவின் பரிந்துரைகள் செயல்படுத்தப்படும் வரை, மின் நிறுவனங்கள் தங்கள் அனல் மின் நிலையங்களுக்கு உயிரி எரிபொருள் துகள்களின் உடனடித் தேவையைப் பூர்த்தி செய்வதற்காக குறுகிய கால டெண்டர்களுக்குச் செல்ல வேண்டும்.
எரிசக்தி பாதுகாப்பு, புதைபடிவ எரிபொருட்களின் பயன்பாட்டைக் குறைத்தல் மற்றும் அதே நேரத்தில் விவசாயிகளின் வருமானத்தை அதிகரிப்பது ஆகியவற்றுக்கான அரசின் முக்கிய கொள்கையாக நிலக்கரி அடிப்படையிலான மின் நிலையங்களில் உயிரி எரிபொருள் இணைக்கப்படுவதாக மத்திய மின்துறை அமைச்சர் திரு. ஆர்.கே. சிங் கூறியுள்ளார்.
இந்த முடிவை விளக்கிய மின்துறை செயலாளர் திரு. அலோக் குமார், இந்த முடிவு விவசாயிகள், தொழில்முனைவோர் ஆகியோருக்கு பயனளிக்கும் என்றார். இணை எரிபொருளுக்கான இலக்குகளை அடையவும், பயிர்க்கழிவுகளை எரிப்பதைக் குறைக்கவும், இந்திய குடிமக்களுக்கு தூய்மையான மற்றும் பசுமையான எதிர்காலத்தை உறுதிப்படுத்தவும் இது உதவும் என்று அவர் கூறினார்.
அனல் மின் நிலையங்களில் நிலக்கரியுடன் பயோமாஸ் எரிபொருளை இணைக்க வேண்டும் என்ற கொள்கையின்படி, இதுவரை நாட்டில் உள்ள 47 அனல் மின் நிலையங்களில் மொத்தம் 64,350 மெகாவாட் திறன் கொண்ட சுமார் 1.80 லட்சம் மெட்ரிக் டன் பயோமாஸ் எரிபொருள் பயன்படுத்தப்பட்டுள்ளது. இதில், 2023-24 நிதியாண்டின் முதல் இரண்டு மாதங்களில் 50,000 மெட்ரிக் டன்னுக்கும் அதிகமான இணை எரிபொருள் பயன்பாடும் அடங்கும். மேலும், சுமார் 114 மில்லியன் மெட்ரிக் டன் உயிரி எரிபொருள் துகள்கள் டெண்டர் விடும் பணிகள் பல்வேறு நிலைகளில் உள்ளன . அனல் மின் நிலையங்கள் மூலம் சுமார் 69 லட்சம் மெட்ரிக் டன் பயோமாஸ் துகள்களுக்கு கொள்முதல் ஆர்டர் கொடுக்கப்பட்டுள்ளது. இதற்கான கொள்கைகள் நடைமுறையில் இருப்பதாலும், சமர்த் இயக்கத்தின் மூலம் மத்திய மின்சக்தி அமைச்சகத்தின் உந்துதலாலும், நாடு முழுவதும் உள்ள அனல் மின் நிலையங்களில் உயிரி எரிபொருள் பயன்பாடு கணிசமாக அதிகரிக்கும் என எதிர்பார்க்கப்படுகிறது.
பிரதமர் அலுவலகம்
13-வது பிரிக்ஸ் உச்சி மாநாட்டிற்கு பிரதமர் தலைமை வகித்தார்
13-வது பிரிக்ஸ் உச்சி மாநாட்டிற்கு பிரதமர் திரு நரேந்திர மோடி காணொலி மூலம் இன்று தலைமை வகித்தார்.
பிரிக்ஸ்@15: தொடர்ச்சி, ஒருங்கிணைப்பு மற்றும் ஒத்த கருத்துக்கான பிரிக்ஸ் நாடுகளுக்கு இடையேயான ஒத்துழைப்பு  என்பதை உச்சி மாநாட்டின் மையக்கருவாக இந்தியா தேர்ந்தெடுத்தது.
பிரிக்ஸ் தலைவர்களான பிரேசில் அதிபர் திரு ஜெய்ர் பொல்சனாரோ, ரஷ்ய அதிபர் திரு விளாடிமிர் புடின், சீன அதிபர் திரு ஷி ஜின்பிங், தென் ஆப்பிரிக்க அதிபர் திரு சிரில் ராமபோசா ஆகியோர் உச்சி மாநாட்டில் பங்கேற்றனர்.
இந்தியாவின் தலைமை பொறுப்பின் போது அனைத்து பிரிக்ஸ் பங்குதாரர்களிடமிருந்து முழு ஒத்துழைப்பை இந்தியா பெற்றதற்காக பிரதமர் நன்றி தெரிவித்தார். இதன் மூலம் பல்வேறு புதிய முன்முயற்சிகள் சாத்தியமாகின. பிரிக்ஸ் டிஜிட்டல் சுகாதார மாநாடு, பல்முனை சீர்திருத்தங்கள் குறித்த பிரிக்ஸ் அமைச்சர்களின் முதல் கூட்டறிக்கை, பிரிக்ஸ் பயங்கரவாத எதிர்ப்பு திட்டம், தொலைதூர திறனறி செயற்கைக்கோள்கள் துறையில் ஒத்துழைப்புக்கான ஒப்பந்தம், பிரிக்ஸ் மெய்நிகர் தடுப்பூசி ஆராய்ச்சி & மேம்பாட்டு மையம், பசுமை சுற்றுலாவுக்கான பிரிக்ஸ் கூட்டணி ஆகியவை இவற்றில் அடங்கும்.
கொவிட்டுக்கு பிந்தைய சர்வதேச மீட்சியில் பிரிக்ஸ் நாடுகள் ஆற்றக்கூடிய பங்கு குறித்து பிரதமர் எடுத்துரைத்தார். ஆப்கானிஸ்தானின் சமீபத்திய நிகழ்வுகள் உள்ளிட்ட முக்கிய பிராந்திய மற்றும் சர்வதேச விஷயங்கள் குறித்து தலைவர்கள் ஆலோசித்தனர்.
பிரிக்ஸ் பயங்கரவாத எதிர்ப்பு திட்டத்தை செயல்படுத்துவதை துரிதப்படுத்த பிரிக்ஸ் பங்குதாரர்கள் ஒத்துக்கொண்டனர். கூட்டத்தின் இறுதியில் ‘புதுதில்லி பிரகடனம்’ தலைவர்களால் நிறைவேற்றப்பட்டது.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1753667
(
குடியரசுத் துணைத் தலைவர் செயலகம்
புரிந்துணர்வு பாலத்தை அமைக்க மொழிகள் உதவ வேண்டும்- குடியரசு துணைத்தலைவர்
தென்னிந்திய ஹிந்தி பிரசார சபையின் 16 – வது பட்டமளிப்பு விழாவில் உரை
தகவலும், ஞானமும் மக்கள் இடையே அறிவொளி ஏற்படுத்துவதால் ,நல்ல நிர்வாகத்துக்கு மொழிகள் உதவ முடியும் என்று குடியரசு துணைத்தலைவர் திரு.எம். வெங்கையா நாயுடு கூறியுள்ளார். ஹைதராபாத்தில் நவம்பர் 19-ம் தேதி நடந்த தென்னிந்திய ஹிந்தி பிராச்சார சபையின் 16-வது ஆண்டு பட்டமளிப்பு விழாவில் அவர் உரை நிகழ்த்தினார். அந்த நிகழ்ச்சியில் , தெலங்கானா துணை முதலமைச்சர் திரு. முகமது மஹமூது அலி, சென்னையில் உள்ள தென்னிந்திய ஹிந்தி பிரச்சார சபையின் துணைத்தலைவர் திரு.எச்.ஹனுமந்தப்பா, ஆந்திரா மற்றும் தெலங்கானா தென்னிந்திய ஹிந்தி பிரச்சார சபையின் தலைவர் திரு. ஓபையா மற்றும் பலர் கலந்து கொண்டனர்.
இந்தியாவின் ஒற்றுமை, ஒருமைப்பாடு, மொழி சார்ந்த நல்லெண்ணம் ஆகியவற்றை மேம்படுத்துவதில் ஹிந்தி மொழி வரலாற்று சிறப்பு மிக்க முக்கிய பங்காற்றி உள்ளது. நாட்டின் ஒற்றுமைக்கு ,பெரும்பாலான இந்தியர்கள் பேசும் மொழியைத் தவிர வேறு எதுவும் காரணமாக இருக்க முடியாது என்று குடியரசு துணைத்தலைவர் கூறினார்.
1936-ம் ஆண்டு விஜயவாடாவில் தென்னிந்திய ஹிந்தி பிரச்சார சபையின் அலுவலகம் ஏற்படுத்தப்பட்டது. அதன் தலைவர்களாக இருந்த விடுதலைப் போராட்ட வீரர்கள் திரு. கொண்டா வெங்கப்பையா பந்துலு, ஆந்திர கேசரி தங்குதுரி பிரகாசம் பந்துலு, திரு.பெஜவாடா கோபால் ரெட்டி, சுவாமி பிரமானந்த் தீர்த்தா ஆகியோர் சிறப்பான சேவை புரிந்துள்ளனர் என்று குடியரசு துணைத்தலைவர் தெரிவித்தார். தென்னிந்திய ஹிந்தி பிரச்சார சபை , இந்தி மொழியைப் பரப்பியதுடன், ஏராளமான ஹிந்தி ஆசிரியர்கள், மொழி பெயர்ப்பாளர்கள், பதிப்பாளர்களை உருவாக்கியதை அறியும்போது மகிழ்ச்சி ஏற்படுகிறது என்றார்.
ஆந்திரா, தெலங்கானா தென்னிந்திய ஹிந்தி பிரச்சார சபை தனது 16- வது பட்டமிளிப்பு விழாவைக் கொண்டாடுவதாக கூறிய குடியரசு துணைத்தலைவர், தனது சொந்த மொழியைப் பேசாவரை எந்த நாடும் உண்மையான சுதந்திரத்தை பெற்றதாக கருதமுடியாது என்ற மகாத்மா காந்தியின் கருத்தை நினைவு கூர்ந்தார்.
ஹிந்தி மொழியில் பட்டம் பெற்ற மாணவர்கள் அனைவரையும் குடியரசு துணைத்தலைவர் பாராட்டினார்.
பணியாளர் நலன், பொதுமக்கள் குறை தீர்ப்பு மற்றும் ஓய்வூதியங்கள் அமைச்சகம்
அரசின் 20 லட்சம் கோடி நிவாரணம் பொருளாதாரத்தை மீட்கும்: மத்திய அரசு செயலர் கே. சிவாஜி.
மத்திய அரசு அறிவித்த ரூ. 20 லட்சம் கோடி சுயசார்புத் திட்டத்தின் கீழ் அளிக்கப்படும் நிவாரணப் பொருளாதார வளர்ச்சியில் முன்னேற்றத்தை ஏற்படுத்தும் என்று மத்திய நிர்வாக சீர்திருத்தம், மக்கள் குறைதீர்ப்புத் துறையின் செயலர் டாக்டர் கே. சிவாஜி குறிப்பிட்டார்.
இந்தியத் தொழில்நுட்பப் பொருளாதார ஒத்துழைப்புக் கழகம் , நல்ஆளுகைக்கான தேசிய மையம்  ஆகியவை இணைந்து இரண்டு நாள் கருத்தரங்குக்கு ஏற்பாடு செய்திருந்தன. கோவிட்- 19 தொற்றினைச் சமாளிப்பதற்கான ஆளுகைத் திறன் குறித்து இணைய வழியாக நடத்தப்பட்ட கருத்தரங்கின் நிறைவு நாளான ஜூன் 19, வெள்ளிக்கிழமை அன்று டாக்டர் கே. சிவாஜி நிறைவுரை ஆற்றினார்.
அவர் பேசியதாவது: “கொரோனா தொற்றினை ஒழிக்க பல்வேறு மாநிலங்களுடன் இணைந்து ஒத்திசைவான, ஒருங்கிணைந்த மற்றும் கூட்டு உத்தியை தேசிய அளவில் கடைப்பிடிக்க இந்தியா முடிவு செய்துள்ளது.
தொற்று பாதித்த இடங்களை, சிவப்பு, மஞ்சள், பச்சை மண்டலங்களாகப் பிரித்துக் கையாள்வதில் கவனம் செலுத்தப்படுகிறது. சமூக இடைவெளிக்கு இதில் முக்கியத்துவம் அளிக்கப்படுகிறது. மாநில அரசுகள் தங்களுக்கு ஏற்ற வகையிலான நுட்பமான உத்திகளைக் கடைப்பிடிக்கின்றன. இது கேரளம், உத்தரப் பிரதேசம், சிக்கிம், ஒடிசா, மகாராஷ்டிர மாநிலங்களில் தெரியும்.
டிஜிட்டல் வழி தயார் நிலை , டிஜிட்டல்வழி கட்டுமானம்  ஆகியவை இத்தொற்று குறித்து அறிந்து செயல்படுவதற்குப் பெரிதும் துணை புரிகிறது. டிஜிட்டல் வழித் தகவல் பகிர்வு, தொலைவழி மருத்துவம்  ஆகியவற்றுக்கு இந்த டிஜிட்டல் ஆளுகை துணை புரிகிறது.
எல்லாவற்றையும் விட கொரோனா குறித்து மக்களிடமிருந்து புகார்கள் வருவது முன்னெப்போதும் இல்லாத அளவுக்கு அதிகரித்துள்ளது. கோவிட் - 19 தொற்று கால கட்டத்தில் அது குறித்து மிகக் குறைவான கால அளவில் - அதாவது 3 நாட்களில் முடிவு எடுக்கப்படுகிறது” என்று குறிப்பிட்டார்.
இந்த இரண்டுநாள் கருத்தரங்குக்கு மத்திய வெளியுறவு அமைச்சகம், நிர்வாக சீர்திருத்தத் துறை, மக்கள் குறை கேட்புத் துறை, நல் ஆளுகைக்கான தேசிய மையம்  ஆகியவை ஏற்பாடு செய்திருந்தன.
(Visitor Counter : 146
குடியரசுத் துணைத் தலைவர் செயலகம்
புத்தாண்டை முன்னிட்டு குடியரசுத் துணைத் தலைவர் நாட்டு மக்களுக்கு வாழ்த்து
குடியரசுத் துணைத் தலைவர் திரு ஜக்தீப் தன்கர், புத்தாண்டு - 2023-ஐ முன்னிட்டு நாட்டு மக்களுக்கு வாழ்த்துத் தெரிவித்துள்ளார். அவரது முழுமையான வாழ்த்துச் செய்தி:
"புத்தாண்டு - 2023-ஐ வரவேற்கும் வேளையில் நாட்டு மக்களுக்கு எனது அன்பான வாழ்த்துகளையும் நல்வாழ்த்துக்களையும் தெரிவித்துக் கொள்கிறேன்.
இந்த மகிழ்ச்சியான தருணம், நமது முன்னோக்கிய வளர்ச்சிப் பாதையை உறுதிசெய்து, அதிக உத்வேகத்துடன் நமது முயற்சிகளைத் தொடர ஒரு வாய்ப்பாகும்.
இந்தியாவை முன்னேற்றம் மற்றும் செழிப்பின் உச்சத்திற்கு கொண்டு செல்வதற்கான உறுதிப்பாட்டுடன் புத்தாண்டைத் தொடங்குவோம்.
முன்னெப்போதும் இல்லாத வகையில் முன்னேறிக் கொண்டிருக்கும் தேசம், வளர்ச்சி, வாய்ப்புகள் மற்றும் முதலீடுகளுக்கு உலகில் மிகவும் விரும்பப்படும் இடமாக உள்ளது.
நமது வாழ்வில் அமைதி, ஆரோக்கியம், நல்லிணக்கம் மற்றும் மகிழ்ச்சியைக் கொண்டுவருவதற்கான நமது முயற்சிகளை நாம் அனைவரும் இணைந்து மேற்கொள்வோம்."
இவ்வாறு குடியரசு துணை தலைவர் தனது வாழ்த்துச் செய்தியில் கூறியுள்ளார்.
சுகாதாரம் மற்றும் குடும்ப நலத்துறை அமைச்சகம்
சிங்கப்பூரில் உள்ள தேமாசெக் ஃபவுண்டேஷன் அமைப்பிடமிருந்து முதல்கட்டமாக வரப்பெற்ற 4475 பிராணவாயு கான்சன்ட்ரேட்டர்களை, திரு. அஸ்வினி குமார் சௌபே இன்று பெற்றுக்கொண்டார்
சிங்கப்பூரில் உள்ள தேமாசெக் ஃபவுண்டேஷன் அமைப்பிடமிருந்து முதல்கட்டமாக வரப்பெற்ற 4475 பிராணவாயு கான்சன்ட்ரேட்டர்களை மத்திய சுகாதார குடும்ப நலத்துறை இணை அமைச்சர் திரு.அஸ்வினி குமார் சௌபே இன்று பெற்றுக்கொண்டார். இந்த அமைப்பு மொத்தம் 20,000 பிராணவாயு கான்சன்ட்ரேட்டர்களை இந்தியாவுக்கு நன்கொடையாக அளிக்க முன் வந்துள்ளது. மீதமுள்ள பிராணவாயு கான்சன்ட்ரேட்டர்கள், இந்த ஆண்டு ஆகஸ்ட் மாதத்தில் வந்து சேரும். கோவிட் 19 நோயால் மிதமாக பாதிக்கப்பட்ட நோயாளிகளுக்கு சிகிச்சை அளிக்க மாநிலங்களுக்கும் யூனியன் பிரதேசங்களுக்கும் இவை பகிர்ந்தளிக்கப்படும்.
சிங்கப்பூர் தேமாசெக் அமைப்புக்கு அவர்களது உதவிக்காக நன்றி தெரிவித்த திரு.அஸ்வினி குமார் சௌபே, இந்த பிராண வாயு கான்சன்ட்ரேட்டர்கள், நாட்டில் நோய்க்கு எதிரான போராட்டத்திற்கு பெரிதும் உதவும் என்று கூறினார். உரிய நேரத்தில் அளிக்கப்பட்ட உதவி என்று இதை குறிப்பிட்ட அமைச்சர், மிக குறுகிய காலத்தில் இவற்றை இறக்குமதி செய்ய உதவிய இந்திய செஞ்சிலுவை சங்கத்திற்கு பாராட்டு தெரிவித்தார். இறக்குமதி செய்வதற்கு தேவையான அனைத்து வழிமுறைகளையும் ஒருங்கிணைத்த டாட்டா அறக்கட்டளையின் முயற்சிகளுக்கும் அவர் நன்றி தெரிவித்தார். “நாட்டில் கோவிட் நோய்க்கு எதிராகப் போராடுவதற்காக ரத்த தானம் செய்தல், பிளாஸ்மா தானம் செய்தல், வேறுவிதமான தானம் அளித்தல் என்று ஈடுபடும் அனைவருக்கும் என்னுடைய நன்றியை தெரிவித்துக் கொள்கிறேன்” என்று அவர் கூறினார்.
செயல்திறன் வாய்ந்த பிரதமரின் தலைமையின் கீழ், இந்தியா, மத்திய மாநில யூனியன் பிரதேச அரசுகளுடன் ஒருங்கிணைந்த முயற்சிகளை மேற்கொண்டு “அரசு முழுமையும்” என்ற அணுகுமுறை மூலமாக கோவிட் 19நோய்க்கு எதிராக போராடி வருகிறது என்று திரு சௌபே கூறினார்
கான்சன்ட்ரேட்டர்களின் பயன்கள் குறித்து குறிப்பிட்ட அவர், “குறைந்த அளவிலான பிராணவாயு உதவி தேவைப்படும் கோவிட் நோயால் மிதமான அளவில் பாதிக்கப்பட்டுள்ள நோயாளிகளுக்கு, இந்த பிராணவாயு கான்சன்ட்ரேட்டர்கள் உதவியாக இருக்கும். இந்தக் கருவிகள் வளிமண்டல காற்றை, சிகிச்சைக்கான பிராண வாயுவாக மாற்றுகிறது. இந்த பிராண வாயுவில் 90 சதவீதம் முதல் 95 சதவீதம் வரை அடர்த்தி இருக்கும் என்றார். மிகக் கனமான பிராணவாயு சிலிண்டர்களை எடுத்துச்செல்வது, அவற்றை மீண்டும் நிரப்புவது போன்றவற்றைத் தவிர்க்கலாம். மிதமான நோய் தாக்குதல் உள்ள நோயாளிகள் இருக்கும் வார்டுகளில் இக்கருவிகளை வைக்கலாம். தேவைப்படும் நேரத்தில் அவர்களுக்கு இவற்றைப் பயன்படுத்தலாம்” என்று அவர் கூறினார். கோவிட் கேர் மையங்களிலும், கோவிட் தேர் மையங்களாக மாற்றியமைக்கப்பட்டுள்ள ரயில் பெட்டிகளிலும் இவற்றை பயன்படுத்தலாம். பிராணவாயு சிலிண்டர்கள் தொடர்ந்து வழங்கப்படுவதில் போக்குவரத்து சிரமங்கள் உள்ள தொலைதூர பகுதிகளுக்கு இவை பெரிதும் உதவியாக இருக்கும் என்று அமைச்சர் கூறினார்.
சுகாதாரம் மற்றும் குடும்ப நலத்துறை அமைச்சகம்
இந்தியாவில் செலுத்தப்பட்டுள்ள கொவிட் தடுப்பூசிகளின் மொத்த எண்ணிக்கை 76.57 கோடியைக் கடந்தது
இந்தியாவில் செலுத்தப்பட்டுள்ள கொவிட் தடுப்பூசியின் மொத்த எண்ணிக்கை 76.57 கோடியைக் கடந்துள்ளது. கடந்த 24 மணி நேரத்தில் 64,51,423 தடுப்பூசிகள் செலுத்தப்பட்டுள்ளன. இன்று காலை 7 மணிக்குக் கிடைத்த முதற்கட்டத் தகவலின்படி, மொத்தம் 77,22,914 முகாம்களில் 76,57,17,137தடுப்பூசிகள் போடப்பட்டுள்ளன.
கடந்த 24 மணி நேரத்தில் 38,303 பேர் குணமடைந்தனர். இதன் மூலம் குணமடைந்தவர்களின் மொத்த எண்ணிக்கை 3,25,60,474 ஆக உயர்ந்துள்ளது.
நம் நாட்டில் குணமடைந்தவர்களின் விழுக்காடு, 97.64 சதவீதமாக உள்ளது.
தொடர்ந்து 81 நாட்களாக புதிய பாதிப்புகளின் எண்ணிக்கை 50,000க்கும் குறைவாக ஏற்பட்டு வருகிறது.
கடந்த 24 மணி நேரத்தில் 30,570 பேர் புதிதாகத் தொற்றுக்கு ஆளாகியுள்ளனர்.
இந்தியாவில் கொவிட் தொற்றுக்கு சிகிச்சை பெறுவோரின் எண்ணிக்கை 3,42,923 ஆக உள்ளது. இது, நாட்டின் மொத்த பாதிப்பில் 1.03 சதவீதம் ஆகும்.
கடந்த 24 மணி நேரத்தில் 15,79,761 பரிசோதனைகளும், இந்தியாவில் இதுவரை மொத்தம் 54,77,01,729 பரிசோதனைகளும் மேற்கொள்ளப்பட்டுள்ளன.
வாராந்திரத் தொற்று உறுதி விழுக்காடு தொடர்ந்து 83 நாட்களாக 3 சதவீதத்திற்கும் குறைவாக, 1.93 சதவீதமாகவும், தினசரித் தொற்று உறுதி விகிதம் 1.94 சதவீதமாகவும் இன்று பதிவாகியுள்ளது. இந்த எண்ணிக்கை தொடர்ந்து 17 நாட்களாக 3 சதவீதத்திற்குக் குறைவாகவும், 100 நாட்களாக 5 சதவீதத்திற்குக் குறைவாகவும் காணப்படுகிறது.
(Visitor Counter : 138
நிதி ஆணையம்
நிதி ஆணையம் தனது ஆலோசனைக் குழுவைச் சந்தித்தது
தனது ஆலோசனைக் குழுவுடன் ஜூன் 25 மற்றும் 26, 2020 ஆகிய நாட்களில் மெய்நிகர் கூட்டங்கள் நடத்திய பதினைந்தாவது நிதி ஆணையம், ஆணையம் தற்போது எதிர்நோக்கியுள்ள பல்வேறு விஷயங்கள் குறித்து ஆலோசித்தது. பதினைந்தாவது நிதி ஆணையத்தின் தலைவர் திரு. என்.கே. சிங் தலைமையேற்ற இந்தக் கூட்டத்தில், ஆணையத்தின் அனைத்து உறுப்பினர்களும், மூத்த அதிகாரிகளும் கலந்து கொண்டனர். 25 ஜூன், 2020 அன்று நடைபெற்றக் கூட்டத்தில், ஆலோசனைக் குழுவில் இருந்து டாக்டர். கிருஷ்ணமூர்த்தி சுப்பிரமணியன், டாக்டர். சஜ்ஜித் Z சினாய், டாக்டர். பிரச்சி மிஷ்ரா, திரு. நீல்காந்த் மிஷ்ரா மற்றும் டாக்டர். ஓம்கார் கோசுவாமி ஆகியோரும், சிறப்பு அழைப்பாளராக டாக்டர். ரத்தின் ராயும் கலந்துக் கொண்டனர். 26 ஜூன், 2020 அன்று நடைபெற்றக் கூட்டத்தில், ஆலோசனைக் குழுவில் இருந்து டாக்டர். அர்விந்த் விர்மானி, டாக்டர். டி.கே. ஸ்ரீவத்சவா, டாக்டர். எம். கோவிந்த ராவ் மற்றும் டாக்டர். சுதிப்டோ முண்ட்லே ஆகியோர், டாக்டர். ஷங்கர் ஆச்சார்யா மற்றும் டாக்டர். ப்ரொனாப் சென் ஆகியோருடன் கலந்துக் கொண்டனர். 2020-21-ஆம் ஆண்டுக்கான அறிக்கையை பதினைந்தாவது நிதி ஆணையம் சமர்பித்தப் பிறகு நடைபெறும் மூன்றாவது கட்டக் கூட்டமும், கொவிட்-19 பெருந்தொற்றால் தேசியப் பொதுமுடக்கம் அமல்படுத்தப்பட்டதில் இருந்து நடைபெறும் இரண்டாவது கூட்டமும் இதுவாகும்.
ஆணையத்தை தாங்கள் ஏப்ரலில் சந்தித்தப் பிறகு, மே இறுதி வரை தேசிய பொதுமுடக்கம் மேலும் நீட்டிக்கப்பட்டதென்றும், கட்டுப்பாடுகள் தற்போது படிப்படியாகத் தளர்த்தப்பட்டு பொருளாதார நடவடிக்கைகள் மீண்டும் தொடங்கியுள்ளதாகவும் ஆலோசனைக் குழு உறுப்பினர்கள் தெரிவித்தனர். ஆனால், பொருளாதாரத்தின் மீதும், மத்திய மற்றும் மாநில அரசுகளின் நிதி நிலைமைகளின் மீதும் பெருந்தொற்று ஏற்படுத்தியுள்ள தாக்கம் இன்னும் கூட மிகவும் நிச்சயமற்றதாகவே இருக்கிறது. 2020-21-ஆம் ஆண்டுக்கான தங்களது மொத்த உள்நாட்டு உற்பத்திக் கணிப்புகளை பல்வேறு ஆய்வாளர்களும், சிந்தனை மையங்களும் குறைத்துள்ளன. தற்போது நடைமுறையில் உள்ள தனி நபர் இடைவெளி நடவடிக்கைகளாலும், பல்வேறு இடங்களில் இருக்கும் உள்ளூர் அளவிலானக் கட்டுப்பாடுகளாலும், விநியோகச் சங்கிலிகள் இன்னும் இயல்பு நிலைக்குத் திரும்பாமல், மீண்டெழும் செயல்பாட்டை பாதிக்கிறது.
மத்திய மற்றும் மாநில அரசுகளின் வரி வருவாய் வசூல்கள் மீது பொருளாதாரக் கட்டுப்பாடுகள் ஏற்படுத்தக்கூடிய எதிர்மறை விளைவுகள் குறித்தும் ஆலோசனக் குழு விவாதித்தது. பெருந்தொற்றால் வரி வசூல் கணிசமாக பாதிக்கப்படும் என்று கூறிய சில உறுப்பினர்கள், பெருந்தொற்றால் வரி வசூல் மீது ஏற்படக்கூடிய தாக்கம் சமச்சீரற்ற முறையில் இருக்கலாம் என்றும் சுட்டிக்காட்டினர்.
பெருந்தொற்றுக்குப் பின்னர் பொதுக் கடனை ஒருங்கிணைப்பதற்கு வழி ஒன்றை உருவாக்குவதற்கான சாத்தியங்களையும், அதில் உள்ள சிக்கல்களையும் விவாதித்த குழுவினர், அரசின் பற்றாக்குறைகள் மற்றும் கடனின் விளைவுகள் குறித்தும் ஆலோசித்தனர். செலவினங்களைப் பொறுத்த வரை, சுகாதாரம், ஏழைகளுக்கு ஆதரவு மற்றும் இதரப் பொருளாதாரக் காரணங்களுக்காக அரசுக்கு கணிசமான செலவுகள் இருக்கும்.
வரும் காலங்களில் பெரும் நிச்சயமற்றத் தன்மை இருக்கும் என்று தெரிவித்த ஆலோசனைக் குழு உறுப்பினர்கள், ஐந்து ஆண்டு காலத்துக்கு நிதிப் பரிவர்த்தனைகளை வடிவமைப்பதில் எதிர்கொள்ளும் பெரும் சவால்களுக்காக ஆணையத்தைப் பாராட்டினர். முடிந்த அளவுக்கு சிறப்பான மதிப்பீட்டை செய்வதற்காக, பொருளாதார மற்றும் நிதி முனைகளில் அவ்வப்போது எழும் குறியீடுகளை ஆணையமும், ஆலோசனைக் குழுவும் உடனுக்குடன் கூர்ந்து கண்காணிக்கும்.
எரிசக்தி அமைச்சகம்
இமாசலப்பிரதேசத்தின் மண்டியில் ரூ.11, 000 கோடிக்கும் மேல் மதிப்பிலான நீர் மின் திட்டங்களை பிரதமர் தொடங்கி வைத்து & அடிக்கல் நாட்டினார்
இமாச்சலப் பிரதேசத்தின் மண்டியில், ரூ.11,000 கோடிக்கும் மேல் மதிப்புள்ள நீர்மின் திட்டங்களை அவர் தொடங்கி வைத்து புதிய திட்டங்களுக்கு அடிக்கல் நாட்டினார். ரேணுகாஜி அணைக்கட்டுத் திட்டம், லூரி நீர் மின் திட்டம் நிலை-1, மற்றும் தௌலசித் நீர் மின் திட்டம் போன்றவை இந்த நீர் மின்திட்டங்களில் அடங்கும். அத்துடன் சவ்ரா – குட்டூ நீர் மின் திட்டத்தையும் அவர் தொடங்கி வைத்தார். இமாச்சலப்பிரதேச ஆளுநர் திரு ராஜேந்திர விஸ்வநாத் அர்லேகர், இமாச்சலப்பிரதேச முதலமைச்சர் திரு ஜெய் ராம் தாக்கூர், மத்திய அமைச்சர் திரு அனுராக் தாக்கூர் உள்ளிட்டோர் இந்த நிகழ்ச்சியில் கலந்து கொண்டனர்.
நிகழ்ச்சியில் பேசிய பிரதமர், நாட்டு மக்களின் ‘வாழ்க்கையை எளிதாக்குவது’ தலையாய முன்னுரிமையாக இருப்பதோடு, மின்சாரம் இதில் பெரும் பங்கு வகிப்பதாகவும் பிரதமர் கூறினார். இன்று தொடங்கி வைக்கப்பட்ட நீர் மின் திட்டங்கள், சுற்றுச்சூழலுக்கு உகந்த வளர்ச்சிக்கான இந்தியாவின் உறுதிப்பாட்டை பிரதிபலிக்கிறது. “கிரி ஆற்றின் குறுக்கே கட்டப்படும் ஸ்ரீ ரேணுகாஜி அணைக்கட்டுத்திட்டம் முடிவடையும் போது, அதன் மூலம் பெரும் பகுதி நேரடியாக பலனடையும். இந்தத் திட்டத்தின் மூலம் எவ்வளவு வருவாய் கிடைத்தாலும், அதில் பெரும் பகுதி இப்பகுதியின் வளர்ச்சிக்காக செலவிடப்படும்” என்று பிரதமர் குறிப்பிட்டார்.
புதிய இந்தியா பணியாற்றும் விதத்தை மாற்ற வேண்டும் என பிரதமர் வலியுறுத்தினார். சுற்றுச்சூழல் தொடர்பான இலக்குகளை இந்தியா எட்டிய வேகத்தைப் பற்றி அவர் குறிப்பிட்டார்.
“2030-ஆம் ஆண்டுக்குள் நாட்டின் நிறுவப்பட்ட மின்சார உற்பத்தித் திறனில் 40 சதவீதத்தை புதைப் படிமம் அல்லாத வளங்கள் மூலம் மேற்கொள்வதென 2016-ல் இந்தியா இலக்கு நிர்ணயித்தது. இந்த இலக்கை இந்தியா இந்த ஆண்டு நவம்பரிலேயே எட்டியிருப்பது, ஒவ்வொரு இந்தியருக்கும் பெருமிதத்தை அளிக்கிறது” என்று பிரதமர் தெரிவித்தார். “சுற்றுச்சூழலையும் பாதுகாத்துக் கொண்டே இந்தியா எவ்வாறு வளர்ச்சியையும் விரைவுப்படுத்துகிறது என்று ஒட்டுமொத்த உலகமும் பாராட்டுகிறது. சூரியசக்தி மின்சாரம் முதல் நீர் மின்சாரம் வரையிலும் காற்றாலை மின்சாரத்திலிருந்து பசுமை ஹைட்ரஜன் வரையிலும், புதுப்பிக்கத்தக்க எரிசக்திக்கான அனைத்து வளங்களையும் முழுமையாக பயன்படுத்த நாடு தொடர்ந்து பாடுபட்டு வருகிறது” என்று பிரதமர் தெரிவித்தார்
மேலும் கூடுதல் விவரங்களுக்கு இந்த ஆங்கிலச் செய்திக் குறிப்பைக் காணலாம் https://pib.gov.in/PressReleasePage.aspx?PRID=1785542
------
(Visitor Counter : 166
அறிவியல் மற்றும் தொழில்நுட்பத்துறை
மக்களுக்கு உணவை உறுதி செய்தல், குறைந்த செலவில் சுகாதார வசதி, எரிசக்தி எளிதாக கிடைத்தல், போன்ற பொதுவான சவால்களுக்கு புதிய வகையிலான அறிவியல் தீர்வு காண ஷாங்காய் ஒத்துழைப்பு நாடுகள் கைகோர்க்குமாறு இந்தியா அழைப்பு விடுத்துள்ளது
மக்களுக்கு உணவை உறுதி செய்தல், குறைந்த செலவில் சுகாதார வசதி, எரிசக்தி எளிதாக கிடைத்தல், போன்ற பொதுவான சவால்களுக்கு புதிய வகையிலான அறிவியல் தீர்வு காண ஷாங்காய் ஒத்துழைப்பு நாடுகள் கைகோர்க்க வேண்டும் என்ற அறிவியல் மற்றும் தொழில்நுட்பத்துறை இணைஅமைச்சர் , பிரதமர் அலுவலகத்துறை இணை அமைச்சர் டாக்டர் ஜிதேந்திர சிங் அழைப்பு விடுத்துள்ளார்.
ஷாங்காய் ஒத்துழைப்பு நாடுகளின் கூட்டத்தில் இணையம் வழியாக உரையாற்றிய அவர், பருவநிலை மாற்றம், பல்லுயிர் பெருக்கத்தில் ஏற்படும் இழப்பு போன்ற சுற்றுச்சூழல் பிரச்சினைகளின் சவால்களை கூட்டாக எதிர்கொள்ள வேண்டும் என்று கூறினார். உஸ்பெகிஸ்தான் தலைமையில் 2022 செப்டம்பரில் வரலாற்றுச் சிறப்புமிக்க சாமர்க்கண்ட் நகரில் நடைபெற உள்ள உச்சிமாநாடு வெற்றி பெற வாழ்த்துத் தெரிவித்த அமைச்சர், இதற்கு இந்தியாவின் முழுமையான ஆதரவை உறுதி செய்தார்.
ஆராய்ச்சி மற்றும் புதிய கண்டுப்பிடிப்புக்கு தொடர்ச்சியான ஊக்கம் அளித்தன் விளைவாக என்எஸ்எஃப் தரவுகள் அடிப்படையில் அறிவியல் சார்ந்த வெளியீடுகளில் இந்தியா 3-வது இடத்தைப் பெற்றுள்ளது என்பதை டாக்டர் ஜிதேந்திர சிங் சுட்டிக்காட்டினார். உலகளாவிய புதிய கண்டுப்பிடிப்பு குறியீட்டின்படி, உலகளாவிய ஐம்பது புதிய கண்டுபிடிப்பு முதன்மை பொருளாதாரங்களில் இந்தியா 46-வது இடத்தைப் பெற்றுள்ளது என்றும் ஆராய்ச்சிக்கான டாக்டர் பட்டங்கள் பெறுவது, உயர்கல்வி முறையின் அளவு ஆகியவற்றில் 3-வது இடத்தைப் பெற்றுள்ளது என்றும் அமைச்சர் தெரிவித்தார்.
ஆராய்ச்சி மற்றும் மேம்பாட்டுக்கான அரசின் செலவு கடந்த 7 ஆண்டுகளில் இருமடங்காகி உள்ளது என்று கூறிய டாக்டர் சிங், தற்போதைய பட்ஜெட்டில் அறிவியல் தொழில்நுட்ப அமைச்சகத்திற்கு ரூ.14,800 கோடியும், தேசிய ஆராய்ச்சி அறக்கட்டளை உருவாக்கத்திற்கு 5 ஆண்டுகளுக்கு ரூ.50,000 கோடியும் ஒதுக்கப்பட்டிருப்பதாக கூறினார்.
அதிக மக்களைக் கொண்ட சந்தையாகவும், அறிவு சார்ந்த பொருளாதாரத்தால் இயக்கப்படுவதாகவும் இருப்பதால் ஷாங்காய் ஒத்துழைப்பு நாடுகள் வருங்காலத்தில் உலகளாவிய முக்கியத்துவத்தைப் பெறும் என்று அறிவியல் தொழில்நுட்பத்துறைக்கான இந்திய அமைச்சர் தெரிவித்தார். உள்நாட்டுப் பொருளாதாரங்களுக்கு பொருத்தமான அறிவியல் தொழில்நுட்ப தீர்வுகளை உருவாக்குவதில் ஷாங்காய் ஒத்துழைப்பு நாடுகள் ஒருங்கிணைந்து செயல்பட முடியும் என்றும் அவர் கூறினார்.
மேலும் விவரங்களுக்கு இந்த ஆங்கில செய்திக் குறிப்பைக் காணவும் https://pib.gov.in/PressReleasePage.aspx?PRID=1814744
--------
(Visitor Counter : 126
சாலைப் போக்குவரத்து மற்றும் நெடுஞ்சாலைத்துறை அமைச்சகம்
2019- 20 நிதி ஆண்டில் இது வரையில் அதிக அளவிலான தேசிய நெடுஞ்சாலைகளைக் கட்டமைத்துள்ளது இந்திய தேசிய நெடுஞ்சாலைகள் ஆணையம்
2019- 20 நிதி ஆண்டில் 3,979 கி.மீ தேசிய நெடுஞ்சாலைகளைக் கட்டமைத்து சாதனை படைத்துள்ளது இந்திய தேசிய நெடுஞ்சாலைகள் ஆணையம். இந்திய தேசிய நெடுஞ்சாலைகள் ஆணையத்தால் இது வரை ஒரு நிதி ஆண்டில் அதிகமாக செய்யப்பட்ட தேசிய நெடுஞ்சாலைக் கட்டுமானம் இதுவேயாகும். கடந்த வருடங்களில் காணப்பட்டதைப் போல சீரான வளர்ச்சியைக் கண்டு, 2018-19 நிதி ஆண்டில் 3,380 கி.மீ ஆக கட்டுமானம் இருந்தது. இதே போக்கைத் தொடர்ந்து, 2019-20 நிதி ஆண்டில் 3,979 கி.மீ தேசிய நெடுஞ்சாலைகளை கட்டமைத்து, இந்திய தேசிய நெடுஞ்சாலைகள் ஆணையம், அது தொடங்கப்பட்ட ஆண்டான 1995 முதல் இது வரை இல்லாத அளவில் கட்டுமானம் செய்துள்ளது.
சாலைப் போக்குவரத்து மற்றும் நெடுஞ்சாலைகள் அமைச்சகம், 65,000 கி.மீ தேசிய நெடுஞ்சாலைகளைக் கட்டமைக்க 'பாரத்மாலா பரியோஜனா' என்னும் லட்சியம் மிக்க ஒரு நெடுஞ்சாலை மேம்பாட்டுத் திட்டத்தை உருவாக்கியுள்ளது. பாரத்மாலா பரியோஜனாவின் முதல் கட்டத்தின் கீழ், ரூ 5,35,000 கோடியில், 34,800 கி.மீ நீளத்துக்கு தேசிய நெடுஞ்சாலைகளை அமைக்க, அமைச்சகம் ஒப்புதல் அளித்துள்ளது. பாரத்மாலா பரியோஜனாவின் முதல் கட்டத்தின் கீழ், 27,500 கி.மீ நீளத்துக்கு தேசிய நெடுஞ்சாலைகளை அமைக்க இந்திய தேசிய நெடுஞ்சாலைகள் ஆணையத்துக்கு ஆணையிடப்பட்டுள்ளது.
மனித வள மேம்பாட்டு அமைச்சகம்
தொல்காப்பியத்தின் இந்தி மொழி பெயர்ப்பு, செம்மொழி தமிழ் இலக்கியத்தின் 9 கன்னட மொழி பெயர்ப்பு புத்தகங்கள் : மத்திய இணை அமைச்சர் வெளியிட்டார்
தொல்காப்பியத்தின் இந்தி மொழி பெயர்ப்பு மற்றும் செம்மொழி தமிழ் இலக்கியத்தின் 9 கன்னட மொழி பெயர்ப்பு புத்தகங்களை மத்திய கல்வித்துறை இணை அமைச்சர் டாக்டர். சுபாஷ் சர்கார் இன்று வெளியிட்டார்.
இந்நிகழ்ச்சியில் பேசிய மத்திய அமைச்சர் சுபாஷ் சர்க்கார் கூறியதாவது:
இந்திய கலாச்சார பாரம்பரிய வரலாற்றில், தமிழ் மொழி முக்கிய இடத்தை பிடித்துள்ளது. இந்த வளமான பாரம்பரியத்தில், சங்க இலக்கியம் மற்றும் தொல்காப்பியம் ஆகியவை ஒரு பகுதியாக உள்ளன. இந்த பாரம்பரியத்தால் நாடு பெருமை அடைகிறது. இந்த புத்தகங்களில் உள்ள இலக்கிய வளம் மற்றும் அறிவை மக்கள் விரும்பி படிப்பர் என்ற நம்பிக்கை உள்ளது. இந்தி மற்றும் கன்னட மொழிகளில், இந்த மொழி பெயர்ப்பை கொண்டு வந்ததில் சிறப்பான பங்களிப்பை அளித்த மொழி பெயர்ப்பாளர்களுக்கும் செம்மொழி மையத்துக்கும் வாழ்த்துக்கள். இந்த மொழி பெயர்ப்பு புத்தகங்கள் முக்கியமானவை. இந்த மொழி பெயர்ப்பு விரிவான வாசகர்களை பெறுவதோடு மட்டுமல்லாமல், புதிய வார்த்தைகள் அறிமுகம் செய்வதன் மூலம் மொழிகளையும் வளப்படுத்துகிறது.
இவ்வாறு மத்திய இணையமைச்சர் சுபாஷ் சர்க்கார் பேசினார்.
இந்நிகழ்ச்சியில், செம்மொழி தமிழ் மத்திய மையத்தின் துணைத் தலைவர் பேராசிரியர் சுந்தரமூர்த்தி, இயக்குனர் பேராசிரியர் சந்திரசேகரன் மற்றும் கல்வி அமைச்சகத்தின் மூத்த அதிகாரிகள் கலந்து கொண்டனர்.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1784277
PIB Headquarters
கொவிட்-19 - பிஐபி செய்தித் தொகுப்பு
17.07.2020
· நிதி ஆணையம்
· விவசாயத்துறை அமைச்சகம்
· ரசாயனம் மற்றும் உரங்கள் அமைச்சகம்
· வணிகம் மற்றும் தொழில்துறை அமைச்சகம்
· புவி அறிவியல் அமைச்சகம்
· மின்னணு மற்றும் தகவல் தொழில்நுட்பம்
· சுற்றுச்சூழல் மற்றும் வனத்துறை அமைச்சகம்
· நிதி அமைச்சகம்
· சுகாதாரம் மற்றும் குடும்ப நலத்துறை அமைச்சகம்
· வீட்டு வசதி மற்றும் நகர்ப்புற வறுமை ஒழிப்பு அமைச்சகம்
· பணியாளர் நலன், பொதுமக்கள் குறை தீர்ப்பு மற்றும் ஓய்வூதியங்கள் அமைச்சகம்
· பெட்ரோலியம் மற்றம் இயற்கை எரிவாயு அமைச்சகம்
· சாலைப் போக்குவரத்து மற்றும் நெடுஞ்சாலைத்துறை அமைச்சகம்
· அறிவியல் மற்றும் தொழில்நுட்பத்துறை
· சுற்றுலா அமைச்சகம்
· சிறப்பு சேவைகள் மற்றும் கட்டுரைகள்
(